Peter Skaarup (DF), 2000-01-13:
For 15 år siden var det sådan i Danmark, at da diskuterede vi ikke danskhed.
Da var det ikke på den politiske dagsorden.
Det er lidt ligesom at trække vejret.
For 15 år siden diskuterede man ikke, om man skulle trække vejret eller ej.
Det gør man heller ikke i dag, medmindre man har vejrtrækningsproblemer.
Det er en helt naturlig ting at trække vejret.
Ligesådan er det en helt naturlig ting, at vi, der bor her i landet, er danske, føler os danske.
Det er det, som jeg ikke rigtig synes regeringen vil indse.
Det forslag til vedtagelse, der er fremsat af regeringen og støttet af SF, CD og Enhedslisten, opfordrer regeringen til at arbejde for, at debatten om kulturmødet i det danske samfund fortsætter.
Det burde dog være en selvfølge, at enhver debat var af det gode, og at man ikke skulle beskylde andre partier for f.eks. ikke at være stuerene, fordi man ønsker en debat om de her ting.
Derfor er det jo i og for sig et latterligt forslag til vedtagelse at komme med, for selvfølgelig skal forslaget til vedtagelse da illustrere nogle konkrete initiativer, man vil sætte i gang, og ikke at man skal fortsætte en debat om kulturmødet.
Det er helt nonsens at komme med et forslag til vedtagelse som det, men det ligger meget godt i forlængelse af den laden-stå-til-holdning, som vi har hørt komme specielt fra regeringspartierne i dag.
Ikke så meget fra ministeren vil jeg sige, men mest fra regeringspartierne, Socialdemokratiet og Det Radikale Venstre.
Og fra SF, hvor det jo også af debatten er kommet frem, at fru Margrete Auken og SF ønsker flere muslimer til Danmark - det er ligefrem en målsætning for SF, at det ønsker man. Fru Margrete Auken har ikke under debatten afkræftet det citat, som vi har hæftet os ved.
Fru Margrete Auken siger, at islam har mange fordele frem for vores kirke: Man ved, hvad man skal, ikke alt det der frihedspjat.
Det er ikke sådan, at regeringen kommer og siger: Nu skal vi have en debat om det her, nu skal vi lave noget på det her område.
Nej, det er Dansk Folkeparti, der er nødt til det, og så bliver vi altså mødt med, at nu skal debatten bare fortsætte.
Det kan vi altså ikke bruge til ret meget.
Jeg skylder også at tage stilling til det forslag til vedtagelse, der er kommet fra fru Tove Videbæk, som jeg synes er udmærket på visse punkter, men der er altså nogle ting i det, som er misforstået.
Bl.a. skriver Kristeligt Folkeparti, at »Folketinget mener imidlertid, at den danske kultur primært trues af en manglende bevidsthed om vort eget kulturværdigrundlag.« Det vil sige, at vi skal gribe i egen barm og slet ikke bekymre os om, at der hvert eneste år kommer de her 15.000-20.000 udenlandske statsborgere, hvoraf mange tilslutter sig islam og dermed tilslutter sig en religion, der sætter religionen over lovgivningen.
Det har jeg fortalt flere gange og citeret fra forskellige kilder, der anskueliggør, at det gør man altså.
Så vi vil fra Dansk Folkepartis side henholde os til, at vi vedtager vores eget forslag til vedtagelse, hvor vi egentlig bare følger det op, der står i grundloven, og det skulle jo være meget nemt for de folketingsmedlemmer, der skriver under på, at de vil overholde grundloven.
Ja, hvorfor kan man ikke stort set vedtage § 4, der siger, at man tilslutter sig den danske folkekirke og understøtter den som sådan af staten?
Det burde dog være den nemmeste ting i verden.
Konkluderende kan jeg sige, at Dansk Folkeparti ikke kan støtte Kristeligt Folkepartis forslag til vedtagelse.